Nataniël kort voor vertoning beroof, gehospitaliseerNataniël Nataniel het gesê hy het Saterdag die heeldag geslaap, aangesien hy siek was en hy homself gesond wou kry vir die aand se vertoning. “Ek het drie weke gelede uit Frankryk teruggekeer met ŉ sinusinfeksie, wat uiteindelik gelei het tot brongitis en middeloorontsteking wat my twee weke in die bed gehou het. “Die afgelope week het ek vier suksesvolle vertonings gehad, maar my keel was seer en teen Saterdagoggend kon ek skaars praat. In ŉ poging om myself reg te ruk vir aand se vertoning, het ek medikasie gekry en ek moes vir die res van die dag slaap.” Volgens Nataniël het hy kort nadat hy aan die slaap geraak het, wakker geword “van stemme iewers in die plek waar ek tuisgegaan het”. Hy wou nie die plek se naam bekend maak nie uit vrees dat dit die polisie se ondersoek kan belemmer. “Ek het eers gedink dis die skoonmakers wat nuwe handdoeke bring, maar die stemme het meer geword. Ek het besef iets is verkeerd en wou opstaan toe iemand die kamerdeur oopruk en my sien lê. Ek het gemaak asof ek slaap, want ek was bang hulle het vuurwapens. Die deur is onmiddellik toegemaak en die indringers het op mekaar begin skree dat hulle moet padgee. Iemand het weer die deur oopgeruk en my sak en selfoon gegryp.” Volgens Nataniel het hy opgestaan en uitgegaan nadat die mans uit die kamer is. “Hulle was almal reeds op ŉ wit bakkie en het weggejaag. Terug in my kamer het ek besef hulle het ook meer as R40 000 in kontant gesteel, my ID, paspoort, beursies, bestuurslisensie, twee leersakke, vier ontwerpersbaadjies en my teatersak met goed soos my mikrofoon, skoene en grimering. Dis heelwat meer as R100 000 se skade.” Nataniël het gesê die polisie is ontbied en hy het ŉ verklaring afgelê. “Ek het egter al hoe sieker begin voel en besef dit is die medikasie en ek moes slaap. Ek moes ook uit my blyplek trek omdat die deur oopgebreek was en die indringers my herken het. Twee ure voor die vertoning was ek baie siek en kon nie regop staan nie. Ek is hospitaal toe geneem, waar toetse gedoen is en besluit is dit was ŉ kombinasie van gebrek aan slaap, uitputting en skok.” Volgens Nataniel het hy behandeling ontvang. “Teen die tyd dat ek ontslaan is, was die vertoning lankal verby. Ek verneem die gehoor het begrip gehad toe hulle ingelig is en van hulle het lank gekuier! Ek is nou terug in Pretoria en piekfyn.” Nataniel het gesê dit was die eerste keer in 29 jaar dat een van sy vertonings nie plaasgevind het nie en ŉ nuwe datum sal bevestig word vir die konsert. Konst. Noloyiso Rwexana, woordvoerder van die polisie, het aan Maroela Media bevestig ŉ saak van huisbraak en diefstal word ondersoek. “Volgens die beskikbare inligting het ongeïdentifiseerde verdagtes by die huis ingebreek en ŉ onbekende bedrag kontant en ander items gesteel. Niemand is nog in hegtenis geneem nie.”